b'\n_START_ARTICLE_\nWilliams FW27\n_START_PARAGRAPH_\nWilliams FW27 (uoffisielt ogs\xc3\xa5 kalt BMW Williams FW27 og BMW FW27) var Formel 1-bilen som Williams-teamet brukte i Formel 1-sesongen 2005. Bilen ble designet av teknisk direkt\xc3\xb8r Sam Michael og aerodynamiker Lo\xc3\xafc Bigois. Chassiset var en monocoque i karbonfiber og bikakestruktur-kompositt. Hjulopphenget b\xc3\xa5de foran og bak var av torsjonsstang-typen. Motoren var en BMW P84/5 3,0-liters V10-motor med en Williams 6-trinns tverrstilt halvautomatisk girkasse. Det ble brukt dekk fra Michelin, drivstoff fra Petrobras og olje fra Castrol._NEWLINE_Denne bilen var den siste Williams-modellen med BMW-motor, ettersom BMW hadde kj\xc3\xb8pt Sauber-teamet, som ble til BMW Sauber p\xc3\xa5f\xc3\xb8lgende sesong sesong. Neste \xc3\xa5rs Williams-modell, Williams FW28, hadde motor fra Cosworth. Dette var ogs\xc3\xa5 siste \xc3\xa5ret at Williams kj\xc3\xb8rte med Michelin-dekk, f\xc3\xb8r de gikk over til Bridgestone._NEWLINE_Bilens utseende var lik 2004-designet, med mindre endringer. Williams gikk inn i 2005-sesongen med store sponsoravtaler fornyet, s\xc3\xa5 som Allianz, FedEx, HP, Reuters, Oris, Hamleys, Budweiser, Petrobras og Castrol. Teamet fikk ogs\xc3\xa5 nye sponsorer, som RBS og avsluttet sponsoravtalene med Niquitin, CCTV og Shanghai Circuit._NEWLINE_Selv om Williams hadde v\xc3\xa6rt konkurransedyktig og tatt et par seiere de siste \xc3\xa5rene, s\xc3\xa5 viste FW27 seg \xc3\xa5 ikke gi det samme prestasjonsniv\xc3\xa5et som bilene til noen av de andre teamene. De nye f\xc3\xb8rerne Mark Webber og Nick Heidfeld tok poeng ganske ofte, men en Grand Prix-seier var ikke innen rekkevidde. H\xc3\xb8ydepunktet var andre- og tredjeplassen i Monaco. Heidfeld tok ogs\xc3\xa5 en andreplass i Europas Grand Prix, hvor han startet fra pole. Fra og med Italias Grand Prix var Heidfeld skadet og ble erstattet av Ant\xc3\xb4nio Pizzonia, som tidligere hadde v\xc3\xa6rt Webbers teamkollega i Jaguar i 2003. Williams avsluttet sesongen p\xc3\xa5 femteplass i konstrukt\xc3\xb8rmesterskapet.\n_START_SECTION_\nL\xc3\xb8psresultater\n_START_PARAGRAPH_\nSe: Williams Formel 1-resultater'